DANSK VÆGTLØFTNINGS-FORBUNDS
REPRÆSENTANTSSKABSMØDE 2019.

Sted: Idrættens Hus, Brøndby Stadion 20, 2605 Brøndby
lørdag den 11. maj 2019 kl. 10.30

Dansk Vægtløftnings-Forbunds formand Erling Johansen bød forsamlingen velkommen til repræsentant-skabsmødet 2019. Han var glad for at se de fremmødte, men var ked af at der var så få klubber repræsenteret. Han håbede på et godt repræsentantskabsmøde.

**1. Valg af dirigent:**

Første punkt på dagsordenen var valg af dirigent. Erling Johansen foreslog John Mørch (AK Jyden) og han blev valgt uden modkandidater. John takkede for valget og konstaterede, at repræsentantskabet var lovligt varslet og indkaldt samt, at alt materialet var offentliggjort i overensstemmelse med de betingelser, der var sat herfor i DVF’s vedtægter. Endelig konstaterede John, at der ingen indkomne forslag var modtaget. Han opfordrede sluttelig til, at i fald man som delegeret forlod mødet, huskede at aflevere den uddelte stemmeseddel, så eventuelle afstemninger kunne foregå korrekt.

**2. Kontrol af stemmeberettigede:**

Dirigenten gennemførte herefter navneopråb af stemmeberettigede samt gæster og konstaterede, at der var 19 stemmeberettigede tilstede og 31 med gæster.

**3. Valg af stemmetællere:**

Dirigenten foreslog herefter æresmedlem Werner Lund (AK Gotha), Else Dokkedal (VK49) og Helene Pihl Badsberg (Sportshøjskolen) som stemmetællere, hvilket forsamlingen vedtog uden modkandidater. Herefter gav dirigenten ordet til Erling Johansen for næste punkt på dagsordenen.

**4. Bestyrelsens beretning.**

Erling startede lidt utraditionelt med en kritik af samarbejdet med Anders B. Nielsen, da han ikke følte at sagen omkring David Havmands kandidatur sidste år til Eliteudvalgsposten var helt afsluttet. Erling fortalte lidt om sagens forløb set fra hans side. Da der havde været utilfredshed med Davids måde at tackle forskellige situationer, havde Erling, ganske vist meget tæt på R-mødet sidste år, fundet en anden, der var villig til at stille op. Dette blev som bekendt ikke til noget, da Anders ønskede genvalg. Erling mente at Anders selv i sidste ende havde udelukket David fra valg ved at genopstille.

Forløbet omkring kontrakten med Eleiko og forløbet i forhold til præcisering af indholdet i kontrakten fortalte Erling også om og omkring den ændring i stævnebestemmelserne vi besluttede om brug af IWF godkendt materiale på baggrund af IK.99s kontrakt med et firma, der producerer konkurrerende materialer. Han kom ind på problematikken omkring at få størrelserne på de 30 landsholdsdragter fra Eleiko fra Anders.

Hvis ikke samarbejdet blev bedre, ville Erling trække sig fra formandsposten i utide, da han ikke kan klare et år mere under disse betingelser.

**5. Beretning fra udvalg.
5.a) Beretning fra eliteudvalget.**

Eliteudvalgsformand Anders Bendix Nielsen var lamslået over Erlings udmeldinger. Han følte at sagen omkring David var afsluttet for længe siden. Underligt at svine David til for åben skærm. Når der endelig er en, som ønsker at stille op, ønsker man ikke vedkommende. Da ingen umiddelbart var interesseret i at overtage Eliteudvalgsformandsposten, måtte Anders selv finde en, men det er flere år siden. Som tingene udviklede sig valgte Anders at genopstille da han og David ikke ønskede at der blev kampvalg og ændrede betingelser for Eliteudvalget, som var forslået sidste år. Henriks sygdom har vist hvor sårbare vi er. Vi står overfor en udfordring med et generationsskifte i bestyrelsen. Måske skal der en total udskiftning af bestyrelsen til, så et helt nyt hold kan tage over.

Omkring landsholdsdragterne er der kun tale om 20 stk. Anders ønskede ikke at fravælge en tredjedel. Havde der været tale om 30, så var der ikke noget problem. Erling kunne selv vælge løftere fra. Øvrige dele af Eleiko-kontrakten er OK.

Rent sportsligt er det gået over al forventning. Vi har reddet med på en bølge som startede for ca. 8 år siden med crossfitbølgen. Vi har en satsning frem mod OL 2020 og det kører. Tingene omkring landsholdet fungerer, da vi har fastholdt en ensartet linje over et par år og det ser ud til at have haft en positiv virkning. Det har fået løfterne, også tidligere crossfitter, til at turde satse flere år frem. Det skærper konkurrencen, specielt på kvindesiden. Der bliver kamp om pladserne. På herresiden skal vi have flere med hvis vi skal have samme effekt som på kvindesiden.

**5.b) Beretning fra Breddeudvalget.**

Breddeudvalgsformand Allan Carlsen fortalte om hans arbejdsopgaver det sidste halve år grundet Henriks sygemelding. Større administrativ byrde i forhold til DIFs nye støttekoncept, men det bliver godt når vi får projekterne op og køre. Der mangler personer i vor kreds som tager initiativ og følger tingene til dørs. Vi har desværre flere vakante poster i Bestyrelsen og Allan appellerede til at repræsentantskabet hjalp til med at finde personer som kunne være interesserede i at stille op til bestyrelsesposter.

Henriks sygdom og fravær gjorde at jeg følte mig nødsaget til at løse sekretariatsopgaverne, da ingen andre vidste hvad der skulle gøres.

Af breddeting nævnte Allan klubbesøg og om den positive indstilling klubberne havde ved de afholdte klubbesøg. Vi vil forsøge at nå de manglende besøg fra 2018 her i 2019.

Statistikken viser en positiv udvikling i bredden, både i antal licencer og antal medlemmer i DVF.

Klubberne har været gode til at byde ind som arrangører og de få mesterskaber der mangler blev nævnt. Terminskalenderen for 2020 vil blive offentliggjort snarest.

Allan anbefalede at bruge det canadiske stævnestyringssystem OWLCMS, også på klubplan. Vi mangler flere personer, der dels kan betjene systemet, men også være behjælpelige med opsætningen og nedtagningen ved de store mesterskaber.

**5.c) Beretning fra Aktivitetsudvalg.**

Aktivitetsudvalgsformand Dorthe Lauridsen havde ikke lavet en skriftlig beretning, men knyttede nogle ord til de aktiviteter der er sket i løbet af året og som for en stor del er varetaget af Allan Carlsen, som afvikling af stævner og benyttelse af stævnestyringssystemet.

Skønt at se så mange løftere ved vore stævner.

Allan har forsøgt at afholde kurser i det canadiske system, som desværre har måttet aflyses grundet manglende deltagere. Dorte appellerede til at flere ville hjælpe til, også selv om man ikke bruger det canadiske system, men det er lettere at opsamle data med OWLCMS, så Christian Forslund kan opdatere VLSTAT. Det er så også nemmere at se nye rekorder. Vi har 2 systemer, et i Øst og et i Vest. Vi har heldigvis Sidsel, Kristian og Stefan i Jyden der har hjulpet med opsætningerne i Vest.

Frank Petersen har hjulpet med udlån af materialer, så vi kan holde standarden.

Terminslisten for 2020 udarbejdes inden for kort tid, så klubberne kan begynde at byde ind.

**5.d) Beretning fra Crossfitudvalg.**

Crossfitudvalg er desværre i tomgang og der er ingen beretninger herfra.

**5.e) Beretning fra Uddannelsesudvalg.**

Der var ingen skriftlig beretning, men Allan Carlsen havde nogle supplerende bemærkninger:

Glædeligt at der nu er sat gang i træneruddannelsen efter 3 års pause. Michael Buth fra Atlas står for uddannelsen. Hen er uddannet fysioterapeut. Kurset afholdes 25-26. maj med 11 deltagere. Det ville være ønskværdigt at vi havde en underviser både i øst og vest. Finder vi ikke en i vest fortsætter vi selvfølge med Michael som underviser. Vi har et stort behov for at få uddannet flere trænere.

**Kommentarer til de første 5 beretninger:**

**Erling Johansen** supplerede sin beretning med at Eleikokontrakten også indeholder 2 andre nye ting, nemlig der også er tøjprodukter med i kontrakten med 40%. Rene Scultz fra Odense har indvilget i at stå for salget. Det andet er indkøb af udstyr med gode procenter. Vi skal så lave en samlet bestilling. De vil blive leveret et aftalt sted i Danmark uden beregning. Både salget af tøjet og materialerne vil give DVF en lille fortjeneste.

**David Havmand** fra IK.99 var ked af at Repræsentantskabsmødet blev startet på en så kedelig måde. Det har været så godt et år for dansk vægtløftning og så er det eneste vi skal snakke om er noget Eliteudvalgs-formanden og jeg har glemt for længe siden. Havde hellere set omtale af at vi blev bedst i Norden på herresiden og at damerne aldrig har været bedre. Vi har kvinder der hver eneste uge støder over 100 kg. Vi har flere nordiske ungdoms- og juniormestre. Bagsværd, IK99, Viking, Ålholm har et fuldt ungdomshold. Flere klubber bliver bedre og bedre. Når formanden vil opsøge mig, så skal det være på et tidspunkt hvor jeg ikke er ved at arrangere CWC.

**Christian Forslund** fra AK. Thor havde håbet på en mere konstruktiv indledning på dette møde. Kan se at det går rigtig godt med resultaterne. Det virker som om tiden er gået lidt i stå. Der sidder de samme mennesker i både bestyrelse og klubber. Ungdommen er ikke udpræget til stede her. Evt. nye bestyrelsesmedlemmer burde være til stede. Det er lidt sent kun at nævne det på R-mødet. Man burde have gjort noget inden dette møde. Savner information. Informere om hvad der sker på dette møde. Der er kun 13-14 klubber til stede, men vi er mange flere klubber. Det ville være godt hvis nogle af crossfitklubberne var til stede.

Støtter selvfølge OWLCMS og opfordrer til at bruge systemet. Anbefalede at bruge Mads Østergaard fra Eleiko ved køb af materialer, da priserne er langt bedre end under Jesper Kobberrød.

**Simon Darville** fra Bagsværd sagde at der er kamp om alles frivillighed. I Gladsaxe afholdes nogle event for frivillige. Det er samme procentdel der gennem tiden har været frivillige. Man skal i dag bare opsøge på en anden måde. Man skal tage en prikkerunde for at få frivillige til DVF. Det kunne sagtens være bestyrelsen der spørger klubberne om de har en kandidat, men allerbedst ville være at spørge personen direkte. Det viser analyser at det er den måde man skal gøre her i 2019. Vi har i BVK fået trænere på den måde. I Sverige har man en person i bestyrelsen, der har til opgave at finde nye kandidater til bestyrelsen. Man skal måske satse på dette område i forhold til nogle andre ting. Jeppe Nørgaard blev også prikket til da han trådte til som kasserer.

**Erling Johansen** mente ikke at nogen kunne være i tvivl om at der mangler frivillige til DVFs bestyrelse, da det har været meldt ud flere gange på vor hjemmeside.

Striden omkring David Havmand har ikke været helt bilagt, da Anders flere gange har sendt mail om problemstillingen med at skaffe frivillige med henvisning til David-sagen. Med hensyn til at lave en aftale for at tale med David, er det sådan at Erling helst vil møde op og se hvad der foregår. Nævnte flere klubber han havde besøgt for at se hvordan det fungerer der. En personlig samtale er en anden type samtale. Det skulle han nok have gjort. Da han prøvede at bilægge striden første gang var det nok for tidligt og på forkerte tidspunkter, så vi ikke fik talt sammen. Jeg skulle have ventet til et bedre tidspunkt.

**Anders B. Nielsen** mener det er den dårligste måde at bilægge striden på ved igen at bringe det op. Jeg har ikke sendt de nævne mails. Hvis Erling mener det, så må han gerne fremvise de nævnte mails. Det er korrekt at jeg har nævnt sagen ved passende lejligheder. Jeg skal være forsigtig med at stole for meget på dig, da du gør tingene uden at orientere nogen om det. Du må selvfølgelig gerne tage ud og besøge klubberne, men jeg synes ikke det er en fornuftig måde at gøre det på.

Beretningerne er hermed taget til efterretning.

**5.f) Beretning fra Dommerudvalg.**

Pouline Gringer ville gerne starte med at takke Allan, da dette år har budt på udfordringer af administrativ og ressourcekrævende karakter. Jeg har følt mig temmelig meget på bar bund. Allan har med stor tålmodighed hjulpet mig. Hvis der er kommet noget godt ud af at vor ansatte sekretær har været sygemeldt, så er det at jeg har fået indsigt i noget af det bagved liggende arbejde, så vi i fremtiden kan luge dobbelt arbejdsgange ud.

Jeg synes dette år har været en lille smule svært at være dommer i. Den udvikling, der ellers var, hvor vi talte pænt til hinanden og var anerkendende overfor hinanden og at vi var der for det samme, nemlig at give løfterne, indenfor nogle rimelige og fair vilkår, nogle muligheder for at kunne lave nogle gode løft og sætte rekorder. Undrede mig over at der kom nogle andre gnidninger. Måske på grund af trælse arbejdsforhold i bestyrelsen.

Vi har i dommerudvalget haft to vigtige opgaver, dels at uddanne nye dommere, for at sikre at vi har dommere i fremtiden. Vi har også til opgave at indkalde dommere til stævnerne og hold da op hvor har der været mange stævner. Aktiviteten er stigende og det er super glædeligt. Væksten i sporten skal følges af væksten i baglandet. Også i dommerudvalget har vi kunnet mærke Tordenskjolds soldater-effekten, som vi også ser i dag, hvor mange af vore dommere også har alle mulige andre opgaver. Derfor en opfordring til en aktiv invitation til at hjælpe.

En anden udfordring som jeg via Allan har været i dialog med bestyrelsen omkring er stævnebestemmelserne om reglerne for rekorder. De er blevet suppleret med regler om rekorder ved klubstævner. En pasus om at foreningen selv bestemmer om der skal være et- eller tredommer-system. Hvis resultatet skal gælde som rekord skal dommerudvalget acceptere de indkaldte dommere og det skal ske senest en måned for stævnet. Hvis dommerudvalget skal være behjælpelig med indkaldelse skal det ske senest 3 måneder før. Det er en anden tilgang end tidligere, hvor dommerudvalget skulle stå for indkaldelsen. Jeg har dog forståelse for at bestyrelsen gerne vil give så vide rammer som muligt for at kunne sætte rekorder. Mangler retningslinjer for godkendelse af de indkaldte dommere. Alle dommere er frivillige og betaler ofte en stor del af rejseudgifterne ved internationale stævner, så derfor er det vigtigt at vi taler ordentlig til hinanden. Det er alene dommernes opgave at bedømme løftene og ikke være trænere for løfterne. Mange har fra sidelinjen givet dommerne gode råd om hvordan vi skulle dømme. Jeg ville gerne have disse mennesker på et dommerkursus og have dem som aktive dommere og se hvordan det er på et splitsekund at bedømme et løft. Vi gør alt for at gøre vort bedste i takt med at niveauet stiger. Efter hvert stævne taler vi om at dømme det vi ser og øve det. Jeg håber at de internationale løftere kan se at den hårde linje der er lagt ligger tæt op af det de oplever når de er ud og løfte.

Vi er jo 3 mennesker i dommerudvalget. Jeg varetager det nationale og det internationale arbejde, mens Dorthe varetager arbejdet i Øst og Jabber Yazdani i Vest. Har bedt om en lille rapport, men har kun fået fra Dorthe, som beskriver de mange stævner og om ønsket om 3 dommere, så der kunne sættes rekorder i de nye vægtklasser. Mødes gerne med bestyrelsen for at drøfte løsningen af dette. Har lidt færre dommere i Øst, men har heldigvis haft et B-dommerkursus, hvorfra 6 dygtige dommere er i funktion.

**Kommentarer:**

**Werner Lund,** æresmedlem**,** spurgte om de dommere der indkaldes af Gotha til deres fødselsdagsstævner skal godkendes af dommerudvalget eller skal man bede dommerudvalget om at gøre det stykke arbejde man selv kan gøre.

**Pouline Gringer** svarede at Gotha må gøre hvad de vil, men det står i stævnebestemmelserne at dommerudvalget skal godkende dommerne at for at rekorder kan sættes.

**Marga Jørgensen** fra Ringsted supplerede Pouline ved at svare Werner, at man ikke kan lave rekorder hvis ikke det er dommere som Dommerudvalget har tilkaldt. Er tilhænger af at der kun kan sættes rekorder, hvor andre løftere kan være til stede, så der bør ikke kunne sættes rekorder i lokale lukkede klubstævner. Gotha må gerne indkalde dommerne, men de skal godkendes af Dommerudvalget via Dorthe / Jabbar. Tingene skal være i orden så de nye rekorder kan forsvares.

**5.g) Beretning fra PR-udvalg.**

**Simon Darville** havde sidste år tilbudt sin hjælp med at være administrator på Facebook og tildele afgang til Facebook samt holde styr på hvem der svarer på de spørgsmål der kommer. Der er mange som bruger Facebook som den primære vej til information og jeg har svaret på det jeg kunne eller har henvist til rette sted. PR er vigtigt og der kan gøres meget på det område og specielt på de sociale medier. Der er andre præcerende opgaver i DVFs bestyrelse for tiden, men skulle nogen brænde for at gøre et stykke arbejde på PR området skal de være velkomne.

**5.h) Beretning fra Appeludvalg.**

Ingen beretning, da der ikke var været nogen sager i løbet af året.

**6. Forelæggelse regnskab for det forløbne år og gennemgang af budget for det kommende år.**

**Jeppe Nørgaard** knyttede følgende kommentarer til beretningerne: Da han for 2 år siden sagde ja til at blive kasserer i DVF troede han at han fik mere tid i forhold til sit arbejde, men det viste sig ikke at blive tilfældet. Derfor lænede jeg mig op af Henrik og da han blev syg af Allan. Jeg stiller også op til genvalg selv om jeg ikke umiddelbart får mere tid til at varetage rollen, men da der formentlig ikke kommer kampvalg om kassererposten er jeg villig til at kører jeg videre og bidrage med det jeg kan og jeg arbejder i en branche, hvor jeg har en viden og erfaring, der måske kan afhjælpe de personmæssige afhængigheder, som da Henrik blev syg, samt modernisere den måde vi gør det på. Desværre får jeg ikke tid til at varetage rollen fuldt ud, så hvis nogen vil udbetale udlæg og drive økonomien, så skal de melde sig.

Økonomien i 2018 er endt ud med et lille overskud og sammenlignet et budgetteret underskud, er det jo godt. Men det er primært begrundet i manglende aktivitet, især i Uddannelsesudvalget.

Jeppe ville ikke gå dybere ind i regnskabet, men svarede gerne på spørgsmål. Ser vi på fremtiden ser vi ikke de store forandringer. Budgettet 2019 er justeret lidt til, men ligner i store hovedtræk sidste års budget.

**Kommentarer:**

**Dirigenten** læste påtegninger fra de interne revisorer til regnskabet op. I forlængelse af de eksterne revisorer havde de interne revisorer følgende bemærkninger: At forbundskassereren ikke har udført arbejdet i forbindelse med årsrapporten finder de problematisk. Mere end 20 % af DVFs klubber har ikke indberettet medlemstal for 2018. Dette skyldes formentlig en langtidssygemelding på sekretariatet. Der er kun indbetalt årskontingent for 75% af medlemsforeningerne. Revisorerne beder bestyrelsen overveje om man kan have stemmeret på DVFs Repræsentantskabsmøde hvis ikke man har betalt. Det vil dog kræve en vedtægtsændring. Bestyrelsen bedes undersøge mulighederne for en forsikring, der giver sygedagpenge fra dag 2. Bestyrelsen opfordres til at ansætte en vikar indtil forholdene normaliseres.

Disse påtegninger er ikke for at kritisere Jeppe, men blot for at man skal være opmærksomme på disse forhold. Jeppe har jo den faglige viden og den kan vi drage nytte af.

**Anders B. Nielsen** henviste til side nr. 12 i regnskabet. Et godt regnskab, dels fordi der er et lille overskud, men også fordi det er tydeligt i regnskabet hvor mange penge vi vrider ud af vore aktive og klubber eller forældre for at finansiere de aktiviteter vi har, særdeles i Eliteudvalget. Det er til syn for DIFs repræsentant hvor presset vi er på økonomien. Nævnte DVFs udgifter og egenbetaling. Vi er selvfølgelig glade for de penge vi får fra DIF, men det forslår ikke langt i forhold til de udgifter der er.

**Søren Larsen** fra Sportshøjskolen spurgte om tilskuddet ændres over tid, således at der kan tages højde for det i forbindelse med at tilskudsmodellen fra DIF er ændret.

**Erling Johansen** forklarede at vi er bagud i forhold til hovedbidragyderen, Dansk Tipstjeneste, men forrige år fik man på plads at de færre penge man fik fra danske spil, ville regeringen byde ind med. Det blev en opretning med 30% mindre end det der var kommet ind. Til gengæld skal der ikke fremover være mere tilbagegang i tilskuddet. Det der er blevet mere af er forskellige fonde vi kan søge, men det har vi endnu ikke gjort, men vil kikke på det, så vi f.eks. kan få mere støtte til vor elite. John Mørch vil gerne være behjælpelig med at finde nogle af fonde, der er relevant for vore klubber at søge. Jeg har selv været i forhandling med Anti Doping Danmark (ADD) og Team Danmark (TD) for at finde ud af hvordan vi i vor situation kan få noget hjælp. Mit udgangspunkt som ny formand var at der ikke mere skulle være doping i dansk vægtløftning og gik i samarbejde med ADD. Men selv at blive nr. 10 i verden er svært. Vi er tilsyneladende de eneste, der holder fast i at vi vil være rene, i hvert fald vore bedste folk. Jeg skal møde både direktøren fra DIF og ADD for at få del i nogle penge, da vi er i en speciel situation.

Jeg har været formand i 10 år og der har været fremgang over hele linjen. Det skyldes de beslutninger vi har taget hen ad vejen. Havde vi ikke haft Allan måtte vi lukke forretningen. Vi havde simpelt hen ikke kunne komme igennem dette år. Kontorfællesskabet havde kunnet hjælpe, men til en timeløn, der gjorde at vi måtte bruge 75-100.000 kr. for at få passet disse opgaver. Det har Allan taget sig af og det har betydet at vi kunne gennemføre dette år som vi havde planlagt.

**Allan Carlsen** svarede Søren at DIF tilskud udgør 98 % af DVFs indtægter og der er indgået en 4-årig aftale hvor tilskuddet er ens hvert år. I 2021 skal der indgås en ny 4-årig aftale. Derfor er budgettet det samme alle 4 år og der er fra år til år en afvejning af hvor meget vi kan afsætte til elite og bredde. Jeg kan ikke love at der i den nye aftale som indgås i 2021, at der vil blive flere penge til eliten.

Regnskabet blev godkendt af repræsentantskabet.

**Budget 2019:**

**Allan Carlsen** fortalte at der er lavet nogle ganske få ændringer i forhold til 2018 budgettet. Eliteudvalget og Breddeudvalget er tildelt 10.000 kr. mere end i 2018. Beløbet bliver for Eliteudvalget brugt til en afgift til IWF i forhold til at NM Senior fremover er et IWF Bronzestævne. Det betyder at løfterne her skal være i ADAMS og Where about. Breddeudvalget har fået ekstra penge til udviklingskonsulenten og de udgifter han har i forbindelse med hans arbejde.

**Simon Darville** fra Bagsværd opfordrede bestyrelsen til at tænke over om det årlige kontingent klubberne indbetaler til DVF kunne forhøjes, da det nuværende kun er 200 kr. Argumentet om at nogle klubber så vil melde sig ud skal der erindres om at samarbejdes med ADD er vigtigt for mange klubber og det er dyrt hvis man står udenfor DVF.

Til eliteudvalget er der afsat 16.500 kr. til VM junior og 25.000 kr. til VM Senior sat i forhold til det forventede antal deltagere, med 7-9 til VM Senior og 2 til VM Junior, selv med dækning til trænere, bør der måske være en anden fordeling.

**Dirigenten** undrede sig over at man ikke kalkulerede med indtægten af sygedagpenge for Henrik. Det vil jo forbedre regnskabet væsentligt.

**Erling Johansen** svarede Simon at vi har overvejet højere klubkontingent. De store klubber med de bedste løftere har mange udgifter for at få deres løftere med til diverse stævner. Crossfitklubberne har formentlig ikke interesse i at være hos os ved et stort klubkontingent, men vi kikker gerne på det igen. Flere af disse klubber er slet ikke interesseret i at ADD kommer ind. Det er netop det jeg skal til møde med ADD om. De vil ind i disse klubber. Hvis ikke de må komme ind er vi måske nødsaget til at udelukke dem.

**David Havmand** fra IK.99 støttede Simon i at bestyrelsen bør kikke på beløbet til klubkontingent. Hvis en klub har eller får en løfter, der kan komme med til internationale mesterskaber skal man være hurtig ude med registrering i ADAMS, for det er no go hvis man kommer senere end 3 måneder før mesterskabet og det gælder alle aldersgrupper..

Budgettet blev taget til efterretning.

**7. Behandling af indkomne forslag.**

Der var ikke indkommet forslag.

**8. Valg**
**8.a) Næstformand for 2 år (Lene Larsen var ikke villig til genvalg).**

Der var ingen kandidater.

**Allan Carlsen** appelerede de tilstedeværende klubber om at hjælpe bestyrelsen med at finde en kandidat.

**Søren Larsen** fra Sportshøjskolen spurgte om der var geografiske forhindringer.

**Anders B. Nielsen** svarede at John Mørch og Bo Dokkedal gennem mange år var med i DVFs bestyrelse og det fungerede. Skulle en jysk kandidat melde sig, vil vi selvfølgelig tilrettelægge møderne, så vedkommende kan være med. DVFs bestyrelse og klubber blev bemyndiget til at komme med forslag til en kandidat.

**Kasserer for 2 år (Jeppe Nørgaard var villig til genvalg).**

Der var ingen modkandidat og Jeppe Nørgaard blev enstemmigt valgt.

**Breddeudvalgsformand for 2 år (Allan Carlsen var villig til genvalg)**

Der var ingen modkandidat og Allan Carlsen blev enstemmigt valgt.

 **Formand Crossfitt for 2 år (Vakant)**

Posten er ikke besat og der var ingen forslag fra repræsentantskabet. Dirigenten fremhævede at der ikke var nogen crossfitklubber til stede og at det nok havde været naturligt at det var en derfra der tog posten.

**Simon Darville** foreslog at man nedlagde crossfitudvalget.

**Dirigenten** svarede at der kan indsendes et forslag til næste års Repræsentantskabsmøde, da det er en vedtægtsændring.

**Allan Carlsen** fortalte at Dorthe Lauridsen har spurgt nogle personer, der dog pt. ikke har tid. Da vi først kan ændre vedtægterne næste år kan vi se om vedkommende skulle få tid eller om vi kan finde en anden.

DVF’s bestyrelse bemyndiges til at finde en kandidat.

**8.b.) Appeludvalgsmedlem for 3 år (Poul Meyer var ikke villig til genvalg).**

Dirigenten foreslog Lene Larsen til posten. Lene blev enstemmigt valgt.

**8.c) Intern revisor for 2 år (John Mørch var villig til genvalg).**

Der var ingen modkandidat og John Mørch blev enstemmigt valgt.

**Ekstern revisor (Bestyrelsen foreslår DIF´s anbefaling).**

Der var ikke forslag fra repræsentanternes side, hvorfor DIF’s anbefaling; Ernest & Young blev valgt.

**Allan Carlsen** nævnte situationen med de mange vakante pladser i DVFs bestyrelse, specielt næste år hvor Erling Johansen går af og appellerede derfor klubberne til at være behjælpelige med at finde kandidater, således at vi ikke kommer i den situation at bestyrelsen ikke er beslutningsdygtige grundet for få medlemmer eller i værste fald at vi må lukke vægtløftningsforbundet.

**Dirigenten** supplerede Allan Carlsen med appellen om at finde kandidater. I modgang bliver man stærk og John fortalte om den gang da han blev formand og DIFs formand Kai Holm truede DVF med at blive smidt ud af DIF hvis ikke man fik styr på dopingproblematikken. John kontaktede derfor DDSG & I om at blive medlem der, hvis vi blev smidt ud. Så havde DIF ikke været idræt for alle. Heldigvis gik det ikke så galt. Men tænk kreativt og ud af boxen for at finde løsninger.

**9.) Eventuelt.**

**Simon Darville** opfordrede til at bruge de elektroniske medier ved møder for at minimere problematikken med bestyrelsesmedlemmer fra Jylland.

**Erling Johansen** svarede at vi ofte tager beslutninger via rundsending af mails til bestyrelsen.

**Dirigenten** fortalte at der tidligere har været følordning i bestyrelsen og med hensyn til udgifter til transport fra Jylland, så skal man bare planlægge i god tid, så det er muligt at få billige billetter.

Brug af Skype er oplagt, men kan selvfølgelig ikke stå alene.

**Hædersbevisninger:**

**Årets juniorløfter 2018**

Eliteudvalgsformand Anders Bendix Nielsen fortalte at prisen som årets junior gik til Omed Alam fra Ålholm. Nikolaj Vincentzen modtog prisen på Omeds vegne. Det er første gang at en løfter blev Årets junior og Årets Senior samtidig.

**Jørgen Moritzen humørpokal**

Jørgen Moritzen humørpokal er en anderledes æresbevisning, som ikke nødvendigvis gives til den bedste løfter, men til løftere, som spreder glæde og liv og munterhed både i klubben, til stævner og til samlinger. Den er tidligere gået til AK. Viking og vi har besluttet at tildele den igen i år til ”Rolands rollinger”. I skal jo ikke straffes for at gøre et stort stykke arbejde. Det er skønt at se den fantastiske strøm af piger, der kommer væltende og dominerer stævnerne. Det er helt enestående at I gør det år efter år. Erling Langtved modtog prisen på AK. Vikings vegne.

**Knud Jensens Mindestatuette**

**Erling Johansen** uddelte herefter Knud Jensens mindepokal. Sidste års modtager, Kim Lynge fra sportshøjskolen, fik tildelt en erindringsstatuette. Søren Larsen modtog statuetten, da Kim Lynge ikke var til stede.

Dette års modtager var Tina Beiter fra IK.99. Tina var en af vore bedste vægtløftere i de lettere klasser. Hun stødte som den først 100 kg her i Danmark. Efter endt karriere uddannede hun sig dommer og hendes administrative evner blev brugt til at forbedre dommeruddannelsen samtidig med at hun blev eksamineret til international dommer. Uddannelsen i Danmark er nu årsag til at vi ofte har dommere som bruges ved de store begivenheder i udlandet. Tina opnåede valg til EWFs executive board og dømmer nu ofte ved EM og VM som jury. Hun er kendt for en fair og upartisk bedømmelse og dette skaber stor respekt omkring hende. Hun har været primus motor ved afviklingen af EWF dommerseminar her i Danmark. Stor ros fra de deltagende lande fra Europa.

Prisen er indstiftet efter DVFs grundlægger Knud Jensens død i 1969 og uddeles hvert år, hvis der er en fortjent leder. Tinas store arbejde for DVF gennem mange år gør hende fortjent til at modtage prisen.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
Allan Carlsen John Mørch
referent dirigent